นายกรัฐมนตรี ไม่กังวลได้คะแนนความไว้วางใจน้อย เพราะถือว่าผ่าน อย่านำมาเป็นประเด็นความขัดแย้ง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า ได้นำข้อมูลจากการอภิปรายไม่ไว้วางใจมาพิจารณาทุกเรื่อง โดยเฉพาะข้อเสนอที่เป็นประโยชน์ จะนำมาติดตามเพื่อแก้ไขปรับปรุงให้ดีขึ้นต่อไป โดยให้แต่ละกระทรวงไปขับเคลื่อนการทำงานให้ตอบรับกับความต้องการของประชาชน ส่วนประเด็นต่างๆ ที่สืบเนื่องจากการอภิปรายก็ถือเป็นเรื่องของการเมือง ซึ่งไม่ได้ติดใจและไม่ได้ให้ความสำคัญ ขณะที่การชุมนุมหากไม่ผิดกฎหมายก็สามารถชุมนุมได้ แต่หากสร้างความเดือดร้อนหรือมีเหตุการณ์ความรุนแรงเกิดขึ้น ก็จำเป็นต้องบังคับใช้กฎหมายนายกรัฐมนตรี ระบุด้วยว่า ไม่จำเป็นต้องโทรศัพท์หารัฐมนตรีคนใด ภายหลังการอภิปรายไม่ไว้วางใจเสร็จสิ้น เพราะไม่ได้สนใจว่าใครจะได้คะแนนมากหรือน้อย โดยเฉพาะนายณัฏฐพล ทีปสุวรรณ รัฐมนตรีว่าการกระทรวงศึกษาธิการ ที่ได้คะแนนความไว้วางใจน้อยที่สุด เพราะถือว่าได้รับความไว้วางใจให้ปฏิบัติหน้าที่ต่อ และการที่ตนเองได้คะแนนน้อย ก็ไม่ได้กังวลเช่นกัน เพราะถือว่าผ่าน ซึ่งเมื่อการอภิปรายเสร็จสิ้นก็ได้มีการแสดงความยินดีต่อกันแล้ว ดังนั้นขออย่านำเรื่องนี้มาเป็นประเด็นความขัดแย้ง พร้อมกันนี้ยืนยันไม่เคยพูดว่าจะปรับคณะรัฐมนตรีภายหลังเสร็จสิ้นการอภิปรายไม่ไว้วางใจนายกรัฐมนตรี ยืนยันด้วยว่า ไม่มีความขัดแย้งภายในสำนักงานตำรวจแห่งชาติ โดยทุกอย่างจะดำเนินการให้ถูกต้อง ซึ่งบางครั้งเอกสารไม่ควรถูกเผยแพร่เพราะเป็นการดำเนินการภายในและได้เคยพูดไปแล้วว่าใครจะเสนออะไรมาก็ได้ แต่สุดท้ายต้องขึ้นอยู่กับการพิจารณาของสำนักงานตำรวจแห่งชาติและการตรวจสอบคัดกรองตามลำดับขั้น จึงขออย่านำไปเกี่ยวโยงกับเรื่องอื่น ทั้งนี้จำเป็นต้องเรียก พล.ต.อ.สุชาติ ธีระสวัสดิ์ รองผู้บัญชาการตำรวจแห่งชาติ และ พล.ต.ท.ต่อศักดิ์ สุขวิมล ผู้บัญชาการตำรวจสอบสวนกลาง มาพูดคุยถึงปัญหาความขัดแย้งหรือไม่ นายกรัฐมนตรี กล่าวว่า ตนเองจะดำเนินการทุกเรื่องอยู่แล้วในฐานะนายกรัฐมนตรี